section_heading: Recenzije
paragraph_text: Johnny Loftus, glazbeni recenzent s mrežnog mjesta AllMusic, dodijelio mu je četiri i pol zvjezdice od njih pet, nazvao ga prijelomnim uratkom pionira grindcorea i dodao da ga čini spoj melodije i "antiglazbe" tipične za Carcass; izjavio je i da "bi određeni čistunci mogli osuditi melodične dijelove u solažama ili pomake prema konvencionalnim strukturama[,] ali Heartwork spada u rijetke albume na kojima se tako pažljivo secira i ponovno sastavlja izvorni oblik da se čini kako su dodatni dijelovi tijela oduvijek bili ondje." Godine 2013. Hank Schteamer iz Pitchforka nazvao ga je Carcassovim "remek-djelom srednjeg dijela karijere" i izjavio da je "do danas vjerojatno najbolji primjer ekstremne metal skupine koja se priklanja sjaju i šepurenju rocka, ali koja pritom ne gubi svoju ključnu žestinu." Internetski časopis The Metal Observer dao mu je 10 od 10 bodova i izjavio je da je skupina tim albumom napravila velik korak u glazbenom razvoju te da odbojne ilustracije i "patološki stihovi" pripadaju prošlosti. Recenzent je glazbu opisao "nekim oblikom death metala", ali je istaknuo da je melodičniji i pamtljiviji od pjesama s prijašnjih uradaka. Istaknuo je i da je produkcija "blaža" od one na prijašnjem albumu Necroticism – Descanting the Insalubrious, pretpostavivši da je razlog tomu težnja skupine za većim komercijalnim uspjehom.<ref> Sam Warren iz internetskog časopisa Tartarean Desire izjavio je da je Heartwork Carcassovo remek-djelo koje je odredilo nove standarde za death metal. Pohvalio je spoj oblika pjesama, pamtljivih melodija, grubih vokala i "bubnjanja oštrog poput britve" te rekao da bi svaki obožavatelj metala trebao posjedovati taj album.<ref>